## Rješenje kojim se društvu Tehnomont-brodogradilište Pula d.o.o., Pula, odobrava objavljivanje ponude za preuzimanje društva Tehnomont d.d., Pula

### NN 40/2011 (6.4.2011.), Rješenje kojim se društvu Tehnomont-brodogradilište Pula d.o.o., Pula, odobrava objavljivanje ponude za preuzimanje društva Tehnomont d.d., Pula

HRVATSKA AGENCIJA ZA NADZOR FINANCIJSKIH USLUGA

957

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, povodom Zahtjeva društva Tehnomont-brodogradilište Pula d.o.o., Pula, Ulica Fižela 6, za odobrenje objavljivanja ponude za preuzimanje društva Tehnomont d.d., Pula, Industrijska 4, na sjednici održanoj 31. ožujka 2011., donijela je

RJEŠENJE

1. Društvu Tehnomont-brodogradilište Pula d.o.o., Pula, Ulica Fižela 6, odobrava se objavljivanje ponude za preuzimanje društva Tehnomont d.d., Pula, Industrijska 4.

2. Ovo Rješenje objavit će se u »Narodnim novinama«.

Obrazloženje

I. Društvo Tehnomont-brodogradilište Pula d.o.o., Pula, Ulica Fižela 6 (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 17. veljače 2011., na temelju odredbe članka 24. stavak 1. Zakona o preuzimanju dioničkih društava (dalje u tekstu: Zakon), Zahtjev za odobrenje objavljivanja ponude za preuzimanje društva Tehnomont d.d., Pula, Industrijska 4, ponudu za preuzimanje i isprave iz članka 22. stavak 3. Zakona, a 11. ožujka 2011., tražene izmjene i dopune teksta ponude za preuzimanje.

II. Tehnomont d.d., Pula, Industrijska 4, kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala («Narodne novine» broj 88/08, 146/08, 74/09, dalje: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. Zakona.

Prema javno dostupnim podacima Zagrebačke burze d.d., dionice društva Tehnomont d.d., Pula, Industrijska 4 (dalje u tekstu: Ciljno društvo), uvrštene su na uređenom tržištu (Redovito tržište) Zagrebačke burze d.d., Zagreb (dalje u tekstu: ZSE).

III. Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 1. Zakona, 18. siječnja 2011., stjecanjem 53.110 redovnih dionica Ciljnog društva, pojedinačne nominalne vrijednosti 300,00 kuna, ukupne nominalne vrijednosti 15.933.000,00 kuna, što predstavlja 19,79% udjela u temeljnom kapitalu Ciljnog društva i daje 21,83% glasova od ukupnog broja glasova koje daju dionice Ciljnog društva s pravom glasa.

Predmetne dionice Ciljnog društva, Ponuditelj je stekao Ugovorom prodaji-prijenosu dionica dioničkog društva Tehnomont, sklopljenim s društvom Eurobrod d.o.o., Pula, Mletačka 14, dana 18. siječnja 2011. godine.

Nakon predmetnog stjecanja Ponuditelj, zajedno s prethodno stečenih 55.379 redovnih dionica Ciljnog društva, drži ukupno 108.489 redovnih dionica Ciljnog društva s pravom glasa, pojedinačne nominalne vrijednosti 300,00 kuna, ukupne nominalne vrijednosti 32.546.700,00 kn, što predstavlja 40,43% udjela u temeljnom kapitalu Ciljnog društva i daje 44,59% glasova od ukupnog broja glasova koje daju dionice Ciljnog društva s pravom glasa.

Prema izjavi Ponuditelja, dostavljenoj uz Zahtjev, osim navedenih stjecanja, isti nije sklapao druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 66,00 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanke obveze iznosi 61,53 kune.

Sukladno potvrdi ZSE od 20. siječnja 2011., dostavljenoj uz Zahtjev za odobrenje objavljivanja ponude za preuzimanje, u razdoblju od 17. listopada 2010. do 17. siječnja 2011., nije bilo transakcija dionicama Ciljnog društva, osim putem dražbe održane dana 11. studenog 2010., na kojoj je 738 dionica Ciljnog društva iz portfelja Hrvatskog fonda za privatizaciju prodano za ukupan iznos od 47.970.000,00 kn, odnosno 65,00 kn po dionici.

Slijedom navedenog, utvrđeno je da je cijena izražena u ponudi za preuzimanje u iznosu od 66,00 kuna po dionici, određena u skladu s odredbom članka 16. stavak 2. i 3. Zakona.

V. Ponuditelj je imatelj 108.489 redovnih dionica Ciljnog društva, a temeljni kapital Ciljnog društva podijeljen je na 268.321 redovnu dionicu, nominalne vrijednosti 300,00 kuna, pa je stoga, sukladno odredbi članka 19. stavak 1. Zakona, potrebno osigurati novčana sredstva za plaćanje preostalih 159.832 redovne dionice Ciljnog društva.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Erste&Steiermärkische Bank d.d., Rijeka, kao garanta, u korist osoba koje će pohraniti svoje dionice u ponudi za preuzimanje.

VI. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, na temelju odredbe članka 24. stavak 3. Zakona, odlučeno je kao u točki 1. izreke.

VII. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 141/10).

VIII. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/11-10/4
Urbroj: 326-111-11-5
Zagrebu, 31. ožujka 2011.

Predsjednik Uprave
Ante Samodol, v. r.

Rješenje, NN 40/2011-957